Edmunds Valeiko
Edmunds Valeiko (dzimis 1972. gada 22. jūnijā Rīgā) ir bijušais latviešu basketbolists, spēlēja saspēles vadītāja pozīcijā. Šobrīd — basketbola treneris. E. Valeiko tēvs ir rokasbumbas (handbola) spēlētājs un treneris Jānis Valeiko. Profesionālajā basketbolā nospēlējis 19 sezonas. Bijis Latvijas basketbola izlases dalībnieks, tās sastāvā piedalījies trijos Eiropas čempionāta finālturnīros. Aizvadījis 90 spēles nacionālajā izlasē. Kopš 2007. gada, kad beidza spēlētāja karjeru — treneris. Vadījis klubus Latvijā, Kiprā, Ukrainā, Kazahstānā, Krievijā (vadīja VTB līgas klubu "Nizhny Novgorod"), Baltkrievijā (no 2017. līdz 2021. gadam vadīja valstī vadošo klubu Minskas "Cmoki") un Polijā. Pēdējā E. Valeiko vadītā komanda Latvijā bija Valmiera Glass VIA, kuru viņš trenēja 2021.—2022. gada sezonā, bet, nesasniedzot labus rezultātus, pēc sezonas puses vienojās sadarbību neturpināt. 2022.—2023. gada sezonā vadīja Polijas klubu Krosno, ar kuru kļuva par Polijas pirmās (pēc spēka otrās) līgas regulārā turnīra uzvarētāju, taču izslēgšanas spēlēs zaudēja pirmajā kārtā.